
Съобщение до медиите
29 юли 2011 година

За пореден път у нас честваме Световната седмица на кърменето
Акцентът тази година е върху общуването и ролята на различните комуникационни канали
Под мотото „Да поговорим! Кърменето – 3D изживяване!” ще отбележим по традиция Световната седмица на кърменето за пореден път в България от 1 до 7 август. Организатори на събитието са доброволческите организации за информация и подкрепа за кърмене Ла Лече Лига България и Национална Асоциация „Подкрепа за кърмене”. 
Когато разглеждаме подкрепата за кърмене, сме склонни да я виждаме в две измерения: време (от бременността до отбиването) и място (у дома, в общността, здравната система). Но нито едното от двете няма голямо влияние без третото измерение – комуникацията. 

Събития  в подкрепа на кърменето ще се провеждат в над 20 града в цялата страна. Основните акценти ще паднат на срещи и разговори за подкрепа от майки за майки, обучения, лекции, консултации на родилки в АГ отделенията на местните болници, излъчване на филми и уебинари. 

Темата засяга комуникациите като важен аспект на активната обществена подкрепа на кърменето. Важно е как и с кого говорим за кърменето, така че позитивното послание да достигне до възможно повече хора. Мотото обхваща също така междукултурната форма на комуникация по въпросите на кърменето, както и общуването на тази тема между половете и поколенията – как да предадем идеята за кърменето и ползите от него на децата и тийнейджърите, какво ние сме научили от нашите майки и баби, как да говорим с мъжете за кърмене, така че да ги превърнем в бъдещи или настоящи татковци на щастливи кърмачета. 

Частта „3D” от посланието е директна препратка към глобалните комуникационни канали, с които разполагаме през последните десетилетия – Интернет, мобилни телефони, сателитна телевизия и др., чрез които информацията и посланието за кърмене може лесно и безпрепятствено да достигне на хиляди километри разстояние. 
Световната седмица на кърменето през 2011 година се провежда с творческата и идейна подкрепа на Remembrand, Zographic Films и Digital Plus Studio, с медийното партньорство на BG-mamma.com, Az-jenata.com, сп. Моето дете и сп. Майчинство, както и с любезното съдействие на Оилатум, Судокрем, Маример и Инфакол. 

Програмата за Седмицата и повече информация ще намерите на www.kurmene.com
Световната седмица на кърменето се отбелязва ежегодно през първата седмица на август. Това е акцията с най-голям размах на движението за кърмене и се чества в повече от 120 страни по света. Началото й е поставено през 1992 година. Създадена е от организацията WABA /World Alliance for Breastfeeding Action/- Световен Алианс за активна подкрепа на кърменето с цел възраждане и възстановяване на практиките за кърмене.
***

За допълнителна информация: 

Милена Николова – 0888 43 58 97

